ไฟแนนเชียลไดเจส
WHA กำไรพุ่ง 285%
28 ก.พ. 2556

WHA กำไรพุ่ง 285%
นพ.สมยศ อนันตประยูร ประธานกรรมการและประธานเจ้าหน้าที่บริหาร บริษัท ดับบลิวเอชเอ คอร์ปอเรชั่น หรือ WHA ผู้นำด้าน Built to Suit คลังสินค้าศูนย์กระจายสินค้าและโรงงานระดับพรีเมียม เปิดเผยถึงผลการดำเนินงานปี 2555 บริษัทมีรายได้ 2,213.43 ล้านบาท เพิ่มขึ้น 821.57% เมื่อเทียบกับช่วงเดียวกันของปีก่อน ส่งผลให้มีกำไรสุทธิจากผลการดำเนินงานตามปกติ 213.29 ล้านบาท เพิ่มขึ้น 285% เมื่อเทียบกับช่วงเดียวกันของปีก่อน (โดยไม่รวมกำไรจากรายการพิเศษ ซึ่งเป็นผลจากการควบรวมกิจการ โดยเป็นการปรับโครงสร้างการถือหุ้นของบริษัทย่อย บริษัทมีกำไรสุทธิของปี 2554 เพิ่มขึ้นจำนวน 350.08 ล้านบาท) 
อย่างไรก็ตาม ภายในเดือน มี.ค.นี้ บริษัทเตรียมตัวที่จะเดินทางไปนำเสนอข้อมูลให้กับนักลงทุนสถาบันที่สิงคโปร์ ร่วมกับทางบริษัทหลักทรัพย์ ภัทร
SGP กำไรพุ่ง 376%
นายศุภชัย วีรบวรพงศ์ กรรมการผู้จัดการ บริษัท สยามแก๊ส แอนด์ ปิโตรเคมีคัลส์ หรือ SGP เปิดเผยถึงผลการดำเนินงานในไตรมาส 4 ของปี 2555 (ต.ค.-ธ.ค. 2555) ว่า มีกำไรสุทธิ 333.24 ล้านบาท เพิ่มขึ้น 376% เมื่อเทียบกับช่วงเดียวกันปีก่อนที่ขาดทุน 70 ล้านบาท ซึ่งกำไรที่เพิ่มขึ้นมาจากรายได้จากการขาย การขนส่ง และการให้บริการเพิ่มขึ้น ส่วนรายได้รวมอยู่ที่ 11,542.8 ล้านบาท เพิ่มขึ้น 20% เมื่อเทียบกับช่วงเดียวกันปีก่อน 
ทั้งนี้ จากผลการดำเนินงานในไตรมาส 4 ดังกล่าว ส่งผลให้การเติบโตของรายได้รวมในปี 2555 ยังสามารถรักษาอัตราการเติบโตได้เป็นอย่างดี โดยมีรายได้ 47,751.88 ล้านบาท หรือเติบโตขึ้น 24% เมื่อเทียบกับช่วงเดียวกันของปีที่ผ่านมา โดยมีกำไรสุทธิ 817.05 ล้านบาท 
INSURE ขาดทุน
บริษัท อินทรประกันภัย (INSURE) เปิดเผยว่า ผลการดำเนินงานปี 2555 บริษัทมีผลขาดทุนสุทธิ 63.32 ล้านบาท เฉลี่ยเท่ากับ 6.33 บาทต่อหุ้น เทียบกับปี 2554 ขาดทุนสุทธิ 49.76 ล้านบาท หรือ 4.98 บาทต่อหุ้น เนื่องมาจากผลขาดทุนจากการรับประกันภัยในปี 2555 เพิ่มขึ้น 42.88 ล้านบาท หรือ 96.19% เป็น 87.46 ล้านบาท 
KBS กำไรลด
นางพรพรรณ บุญชัยศรี ผู้ช่วยกรรมการผู้จัดการ บริษัท น้ำตาลครบุรี (KBS) เปิดเผยว่า บริษัทมีกำไรสุทธิสิ้นปี 2555 จำนวน 726 ล้านบาท เทียบผลการดำเนินงานรอบเวลาวันที่ 1 ต.ค.31 ธ.ค. 2554 ที่มีกำไรสุทธิ 30 ล้านบาท เพิ่มขึ้น 96% เพราะมีการเปลี่ยนแปลงระยะเวลาบัญชีจากเดิมวันที่ 1 ต.ค.30 ก.ย.ของทุกปี เป็นวันที่ 1 ม.ค.31 ธ.ค.ของทุกปี โดยเริ่มตั้งแต่งวดบัญชีสิ้นสุดวันที่ 31 ธ.ค. 2554 เป็นต้นไป
แต่หากเทียบผลประกอบการสิ้นสุดวันที่ 31 ธ.ค. 2555 ซึ่งมีกำไรสุทธิ 726 ล้านบาท และผลประกอบการสิ้นสุดวันที่ 31 ธ.ค. 2554 เท่ากับกำไรสุทธิ 800.5 ล้านบาท ลดลง 9.4% จากปีก่อน
TVO กำไรพุ่ง 145%
บริษัท น้ำมันพืชไทย (TVO) เปิดเผยว่า สิ้นปี 2555 มีกำไรสุทธิ 1,775 ล้านบาท เพิ่มขึ้น 145% จากปี 2554 เนื่องมาจากยอดขายที่เพิ่มขึ้นเป็น 27,350 ล้านบาท เพราะในปีที่ผ่านมาความต้องการวัตถุดิบอาหารสัตว์เพิ่มสูงขึ้น ประกอบกับไตรมาส 3 ปี 2555 ได้เกิดภาวะขาดแคลนสินค้า เนื่องจากภัยแล้งในสหรัฐส่งผลให้บริษัทสามารถทำราคาขายสินค้าได้ดี นอกจากนี้มีการบริหารจัดการต้นทุนวัตถุดิบอย่างมีประสิทธิภาพ ทำให้ผลประกอบการเพิ่มขึ้นดังกล่าว
EUREKA เทรด 1 มี.ค.
นายชนิตร ชาญชัยณรงค์ ผู้จัดการตลาดหลักทรัพย์ เอ็ม เอ ไอ (mai) เปิดเผยว่า บริษัท ยูเรกา ดีไซน์ (EUREKA) จะเข้าจดทะเบียนและเริ่มซื้อขายในตลาดหลักทรัพย์ mai ในวันที่ 1 มี.ค. 2556 
นายนรากร ราชพลสิทธิ์ กรรมการผู้จัดการ บริษัท ยูเรกา ดีไซน์ เปิดเผยว่า ผลประกอบการในปี 2555 มีรายได้รวม 306.3 ล้านบาท เติบโต 29% เมื่อเปรียบเทียบกับปี 2554 ส่งผลให้มีกำไรสุทธิ 19.3 ล้านบาท เพิ่มขึ้น 15.4 ล้านบาท หรือคิดเป็นอัตราเติบโต 396% จากปี 2554 ที่มีกำไรสุทธิ 3.9 ล้านบาท จึงจ่ายปันผลหุ้นละ 0.0315 บาท
SNP กำไรพุ่ง 56%
บริษัท เอสแอนด์พี ซินดิเคท (SNP) แจ้งงบสิ้นปี 2555 มีกำไรสุทธิ 708 ล้านบาท เพิ่มขึ้น 56% จากปี 2554 โดยมีรายได้จากการขายและบริการเพิ่มขึ้น 648% เป็น 6,527 ล้านบาท เนื่องจากการขยายสาขาร้านอาหารและเบเกอรีทั้งในและต่างประเทศ การเติบโตยอดขายและร้านอาหารและเบเกอรีของจุดขายเดิม การพัฒนาผลิตภัณฑ์ใหม่ทั้งผลิตภัณฑ์เบเกอรีและอาหารในประเทศ โดยธุรกิจร้านอาหารและเบเกอรีในประเทศและธุรกิจการค้าปลีกในประเทศเติบโต 11% และ 16% ตามลำดับ
HYDRO กำไรพุ่ง 28%
นายสลิบ สูงสว่าง ประธานเจ้าหน้าที่บริหาร บริษัท ไฮโดรเท็ค หรือ HYDRO นำเสนอข้อมูลผลการดำเนินงานของบริษัทและบริษัทย่อยในงวดทั้งปี 2555 มีรายได้รวมจำนวน 881.57 ล้านบาท เพิ่มขึ้นจากงวดเดียวกันของปีก่อน 27.53% ส่งผลให้มีกำไรสุทธิรวม 56.50 ล้านบาท ที่ประชุมคณะกรรมการบริษัทจึงมีมติจ่ายเงินปันผลให้แก่ผู้ถือหุ้นในอัตรา 2 หุ้นเดิมต่อ 1 หุ้นปันผล หรือคิดเป็น 0.5000 บาทต่อหุ้น 
ทั้งนี้ ในกรณีที่ผู้ถือหุ้นรายใดมีเศษของหุ้นเดิมหลังจากการจัดสรรหุ้นปันผลแล้ว ให้จ่ายเป็นเงินสดแทนการจ่ายเป็นหุ้นปันผลในอัตราหุ้นละ 0.5000 บาทต่อหุ้น และจ่ายเป็นเงินสด 0.0556 บาทต่อหุ้น รวมเป็นการจ่ายหุ้นปันผลและเงินปันผลรวมทั้งสิ้น 0.5556 บาทต่อหุ้น และกำหนดจ่ายเงินปันผลในวันที่ 3 พ.ค. 2556